Fimm ára afmæli

Lítið, hvítt tæki með gráum skjá, snúru og hvítum heyrnartólum á afmæli í dag. Fáir bjuggust við miklu af því þegar það kom fyrst fram á sjónarsviðið, en því hefur engu að síður tekist að gjörbreyta ekki bara tækniheiminum, heldur líka tónlistarheiminum.

Þegar Steve Jobs kynnti iPod-spilarann í fyrsta skiptið 23. október 2001 var hinn vestræni heimur enn í losti eftir árásirnar á New York og Washington og fáir höfðu áhuga á nýjum raftækjum. Ef við skoðum t.d. samantekt MacWorld á umfjöllun fjölmiðla daginn eftir kynninguna sést að sérfræðingar og blaðamenn voru ekkert sérstaklega upprifnir og margir töldu að Apple væri ansi langt frá að hitta naglann á höfuðið með nýjasta sköpunarverki sínu.

Fyrst og fremst flott hönnun

Það sem flestir settu fyrir sig virtist vera að spilarinn gæti eingöngu virkað með Macintosh-tölvum. Það reyndist vera nokkuð rétt greining, því sennilega hamlaði það talsvert sölunni fyrstu árin, eða allt þangað til fyrsta Windows-útgáfan kom út í október árið 2003. En það þýddi reyndar líka að Makka-eigendur höfðu forskot á sæluna og gátu látið vini sína úr PC-heiminum slefa yfir þessari byltingu í stafrænni tónlist – sem svo gerði þá enn tilbúnari til að kaupa græjuna þá loks hún var gefin út í PC-samhæfðri útgáfu.

Það var nefnilega ansi margt sem iPod-inn hafði fram yfir aðra spilara. Hann notaði t.d. harðan disk en ekki Flash-drif til að vista tónlistina, sem þýddi að plássið var umtalsvert meira en meðal flestra keppinauta. Hönnunin var mjög flott og einkennandi, auk þess sem notendaskilin voru einföld og þægilegt að flytja tónlist til og frá spilaranum.

Hvít heyrnartól í neðanjarðarlestunum

Ég sjálfur var búsettur í New York á árunum 2002 til 2004 og varð áþreifanlega var við iPod-byltinguna sem reglulegur farþegi í neðanjarðarlestum borgarinnar. Stöðugt fjölgaði hvítu heyrnartólunum í eyrum farþega lestanna á þessum árum, sérstaklega seinni veturinn eftir að Windows-útgáfurnar komu á markaðinn og fljótlega varð ljóst að þarna var alger bylting á ferðinni. Fjölmiðlar þreyttust ekki á að fjalla um iPod-æðið og stöðugar uppfærslur Apple á spilaranum sáu til þess að almenningur hafði alltaf nýja útgáfu að safna sér fyrir. Á síðustu árum hefur Apple haft algera yfirburðastöðu í sölu á stafrænum spilurum, þrátt fyrir að margir hafi reynt að keppa við iPodinn. Nú síðast Microsoft með Zune-spilaranum, sem á að koma á markaðinn um miðjan nóvember. Verður gaman að sjá hvernig það gengur – Microsoft hefur náttúrlega haft fimm ár til að fylgjast með Apple og reyna að átta sig á hvernig hægt sé að gera betur.

Bill Gates sér iPod í fyrsta skipti

Talandi um Microsoft – í tilefni fimm ára afmælis iPodsins hefur Steven Levy, blaðamaður Newsweek, gefið út bókina „The Perfect Thing: How the iPod Shuffles Commerce, Culture, and Coolness“ um iPodinn og æðið í kringum hann. Á vefsíðu Simon & Schuster, útgefanda bókarinnar, má lesa úrdrátt úr bókinni þar sem Levy talar m.a. um það þegar hann hitti Bill Gates örfáum dögum eftir að iPod-inn var kynntur og sýndi honum tækið í fyrsta skipti.

Frásögnin af því er mjög svo skemmtileg:

At the end of the meal, just as the other guests at the table were pushing away their chairs, I pulled out the iPod and put it in front of Gates.

"Have you seen this yet?" I asked.

At that point Gates went into a zone that recalls those science fiction films where a space alien, confronted with a novel object, creates some sort of force tunnel between him and the object, allowing him to suck directly into his brain all possible information about it. Gates's fingers, racing at NASCAR speed, played over the scroll wheel and pushed every button combination, while his eyes stared fixedly at the screen. I could almost hear the giant sucking sound. Finally, after he had absorbed every nuance of the device, he handed it back to me.

"It looks like a great product," he said.

Then he paused a second. Something didn't compute.

"It's only for Macintosh?" he asked.

Yes, it was. (Then.)

Ofurtollana burt!

Það má sem sagt skrifa heilu bækurnar um það fyrirbæri sem iPodinn er orðið í nútímasamfélagi. Ég læt hins vegar gott heita hér – en minni svona í lokin á hlut sem ég kvartaði ansi oft yfir í pappírsútgáfu Tölvuheims hér áður fyrr – hina fáránlegu ofurtolla og innflutningsgjöld sem gera það að verkum að spilarar á borð við iPod eru a.m.k. tvöfalt dýrari hér á landi en í flestum öðrum löndum. Hér má t.d. lesa pistil frá því í fyrra um það.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims.